Pta-meisie se noodroep lei tot skietgeveg, twee boewe vas‘n Vuurwapen waarop beslag gelê is. Foto: Verskaf Twee verdagtes is in ŉ japtrap in hegtenis geneem nadat hulle toegeslaan het op ŉ woning in die ooste van Pretoria waar ŉ tienermeisie in daardie stadium alleen by die huis was. Volgens kapt. Colette Weilbach, polisiewoordvoerder, word die sukses van die spoedige inhegtenisnemings toegeskryf aan die goeie samewerking tussen die Brooklyn-polisiestasie, die plaaslike gemeenskapspolisiëringsforum (GPF) en veiligheidsforum. Weilbach het Sondag aan Maroela Media gesê die voorsitter van die Brooklyn-GPF, Paul Fouchee, het Saterdag omstreeks 14:00 ŉ oproep van ŉ angsbevange inwoner van Menlopark ontvang. “Die inwoner het hulp benodig nadat sy ŉ noodoproep van haar tienerdogter, wat toe alleen by die huis was, ontvang het. Haar dogter het haar meegedeel dat daar indringers in hul erf is,” het Weilbach gesê. Fouchee het dadelik die veiligheidsforum gebel wat uit verskeie plaaslike veiligheidsmaatskappye bestaan. “ŉ Reaksiebeampte van CSI, Nico Mans (39), was eerste op die toneel en het op die verdagtes afgekom terwyl hulle die huis met ŉ televisiestel wou verlaat het. Een van die verdagtes het hom gesien en op hom begin skiet. Hy het teruggeskiet en die verdagte in die bobeen gewond.” Albei verdagtes het op vlug geslaan. Die gewonde verdagte is terug in die huis en die ander een het oor ŉ grensmuur gespring. Beamptes van die polisie se ander veiligheidsmaatskappye het intussen ook by die huis opgedaag en die verdagte wat in die bure se erf geskuil het, aangekeer. Die gewonde verdagte is binne die huis gevind waar hy in ŉ badkamer probeer wegkruip het. Volgens Weilbach is Mans en die tienermeisie ongedeerd. Die polisie het beslag gelê op ŉ ongelisensieerde vuurwapen, gereedskap om by huise in te breek, gesteelde eiendom en die voertuig wat die verdagtes gebruik het. Huisinbraaktoerusting wat gevind is. Foto: Verskaf “Die buurman het Sondag ŉ tweede vuurwapen op sy huis se dak gekry. Die verdagte wat in sy erf was, het dit saam met handskoene op die dak gegooi toe hy probeer vlug het,” het Weilbach bygevoeg. Daar is reeds vasgestel dat die voertuig wat die verdagte gebruik het ŉ paar maande gelede in Brooklyn as gesteel aangemeld is. Een van die verdagtes is ook gesoek in verband met ŉ moordsaak in Mamelodi. Albei verdagtes is in hul 30’s en van Mamelodi. Hulle moet binnekort in die Pretoria-landdroshof verskyn op aanklagte van poging tot moord, huisbraak, die besit van ŉ gesteelde voertuig en eiendom, asook besit van huisbraaktoerusting en ongelisensieerde vuurwapens. Brig. Kushie Nair, die Brooklyn-polisiestasie se bevelvoerder, het al die rolspelers geloof wat saamgewerk het om die verdagtes aan te keer. Sy het veral vir Mans vir sy braafheid uitgesonder. Sy is trots op die samewerking tussen die veiligheidsforum, GPF en polisie en het alle inwoners aangeraai om by die GPF betrokke te raak.